Ελεάννα Χριστινάκη

Η Ελεάννα Χριστινάκη (γεννημένη στις 16 Δεκεμβρίου 1996 στο Παραλίμνι) είναι Ελληνοκύπρια διεθνής καλαθοσφαιρίστρια, που αγωνίζεται ως σμολ φόργουορντ στον Ολυμπιακό και αποτελεί βασικό μέλος της Εθνικής Ελλάδας γυναικών.

Κλήθηκε στην εθνική ομάδα σε ηλικία 17 ετών, όντας το δεύτερο νεότερο μέλος που έχει επιλεγεί στην ιστορία της εθνικής ομάδας γυναικών και από τότε είναι αναπόσπαστο μέλος. Έχει αγωνιστεί σε πολλές διεθνείς διοργανώσεις, εκπροσωπώντας την Ελλάδα σε Ευρωμπάσκετ και Παγκόσμιο. Επιπλέον, διετέλεσε αρχηγός της Εθνικής Κ-20, ηγούμενη της ομάδας σε διεθνείς διοργανώσεις.

 Σταδιοδρομία 
Η Ελεάννα Χριστινάκη εντάχθηκε στον Παναθηναϊκό το 2011, σε ηλικία μόλις 14,5 ετών, και παρέμεινε στην ομάδα για τρία χρόνια. Κατά τη διάρκεια της θητείας της, κατέκτησε το Πρωτάθλημα Ελλάδας της σεζόν 2012-13. Δύο φορές αναδείχθηκε Καλύτερη Νέα Παίκτρια στην ΕΣΚΑ. Επιπλέον, κατέκτησε τρία πρωταθλήματα με τις ομάδες κάτω των 16 και κάτω των 18 του Παναθηναϊκού στην ΕΣΚΑ και συμμετείχε τρεις φορές σε Πανελλήνια Πρωταθλήματα, κατακτώντας τη δεύτερη και τρίτη θέση στην Ελλάδα.

Σε ηλικία 17 ετών, προσκλήθηκε στην Εθνική Ομάδα Γυναικών. Το 2013 και 2014 έλαβε το βραβείο της Καλύτερης Πρωτοεμφανιζόμενης Αθλήτριας στην Α1 Γυναικών. Τρεις φορές συμπεριλήφθηκε στη λίστα με τις πέντε πολυτιμότερες παίκτριες του ελληνικού πρωταθλήματος.

Την περίοδο 2014-15 αγωνίστηκε στον Αθηναϊκό, όπου σημείωνε κατά μέσο όρο 15 πόντους και 5 ριμπάουντ ανά αγώνα. Στην καριέρα της με τον Παναθηναϊκό, σε ηλικία 14-17 ετών, είχε μέσο όρο 10 πόντους, 3 ριμπάουντ και 1 ασίστ ανά 23 λεπτά συμμετοχής.

 Κολλεγιακή καριέρα 
Το 2015, μετακόμισε στις Ηνωμένες Πολιτείες για να συνδυάσει σπουδές και μπάσκετ, αγωνιζόμενη στο NCAA Division 1 με το Πανεπιστήμιο Florida Gators, που βρισκόταν στο νούμερο 15 της κατάταξης. Εκεί ξεχώρισε, κερδίζοντας θέση στην Καλύτερη Πεντάδα του SEC. Οι εξαιρετικές της εμφανίσεις της εξασφάλισαν μεταγραφή στο University of Maryland, που ήταν νούμερο 3 στο κολεγιακό πρωτάθλημα. Με το Maryland αγωνίστηκε ως βασική σε 27 αγώνες, έχοντας 12 πόντους ανά παιχνίδι.

 Επαγγελματική καριέρα 
Η καριέρα της σε συλλογικό επίπεδο ξεκίνησε το 2011 με τη φανέλα του Παναθηναϊκού, στον οποίο αγωνίστηκε έως το 2014. Τη σεζόν 2014-2015 μεταγράφηκε στον Αθηναϊκό, ενώ στη συνέχεια συνέχισε την πορεία της στις Ηνωμένες Πολιτείες, όπου αγωνίστηκε στο University of Maryland, που εκείνη την περίοδο βρισκόταν στο Νο. 3 του NCAA. Εκεί είχε βασικό ρόλο στην αρχική πεντάδα, με μέσο όρο 12 πόντους ανά αγώνα.

Το 2018-2019 μετακόμισε στην Ισπανία για λογαριασμό της Γκερνίκα, με την οποία πραγματοποίησε εξαιρετική ευρωπαϊκή πορεία, φτάνοντας έως τα προημιτελικά του EuroCup, ενώ η ομάδα κατέκτησε τη δεύτερη θέση στο ισπανικό πρωτάθλημα. Το 2019 υπέγραψε στους Κάστορς Μπράινε στο Βέλγιο, με τους οποίους κατέκτησε το Πρωτάθλημα και το Κύπελλο Βελγίου, συμμετέχοντας παράλληλα στην Ευρωλίγκα.

Την περίοδο 2020-2021 αγωνίστηκε στην Ισπανία με την Αλ-Κάθερες, ολοκληρώνοντας τη σεζόν με 14 πόντους, 3 ριμπάουντ και 2 ασίστ κατά μέσο όρο ανά αγώνα, ενώ την επόμενη χρονιά φόρεσε τη φανέλα της Αράσκι (γυναικεία ομάδα της Μπασκόνια). Το 2021, αγωνιζόμενη με την Εθνική Ελλάδας, υπέστη ρήξη χιαστού και έμεινε εκτός δράσης για έναν χρόνο. Επέστρεψε το 2022 στις αγωνιστικές διοργανώσεις.

Στις 21 Σεπτεμβρίου 2022 υπέγραψε με την ιταλική Σκίο, με την οποία στις 29 Σεπτεμβρίου κατέκτησε το Σούπερ Καπ Ιταλίας, επικρατώντας με 86–58 της Βίρτους Μπολόνια, σημειώνοντας 8 πόντους. Στη συνέχεια πρόσθεσε στο παλμαρέ της και το Πρωτάθλημα Ιταλίας, συμμετέχοντας παράλληλα στην Ευρωλίγκα. Στις 7 Οκτωβρίου 2022 συμφώνησε με την ισπανική Βαλένθια, με την οποία συμμετείχε στον τελικό του Copa de la Reina, όπου η ομάδα της ηττήθηκε από την Τζιρόνα με 65–60. Το συμβόλαιό της ολοκληρώθηκε στις 31 Δεκεμβρίου 2022.

 Επιστροφή στην Ελλάδα 
Στις 2 Ιανουαρίου 2023 επέστρεψε στον Παναθηναϊκό, με τον οποίο κατέκτησε το κύπελλο Ελλάδας, έχοντας μέσο όρο 14 πόντους, 5 ριμπάουντ και 2 ασίστ ανά αγώνα. Στις 16 Μαΐου 2023 υπέγραψε στον Ολυμπιακό, κλείνοντας το μεγαλύτερο συμβόλαιο που έχει υπογραφεί ποτέ από Ελληνίδα μπασκετμπολίστρια. Τη σεζόν 2023-2024 αναδείχθηκε MVP της ελληνικής λίγκας, έπειτα από ψηφοφορία προπονητών και ομάδων, ενώ με τον Ολυμπιακό κατέκτησε το πρωτάθλημα Ελλάδας. Την επόμενη χρονιά (2024-2025) κατέκτησε το πρωτάθλημα Ελλάδας και το κύπελλο Ελλάδας.

Την ίδια σεζόν επιλέχθηκε στην καλύτερη πεντάδα του ελληνικού πρωταθλήματος, αναδείχθηκε Καλύτερη Ελληνίδα της χρονιάς 2025, ενώ συμπεριλήφθηκε και στην καλύτερη πεντάδα Ελληνίδων παικτριών.

 Εθνική ομάδα 
Η Χριστινάκη συμμετείχε στο Ευρωπαϊκό Πρωτάθλημα Κ-20 το 2015 και ήταν μέσα στις πέντε πολυτιμότερες παίκτριες της διοργάνωσης, μετρώντας κατά μέσο όρο 19,7 πόντους ανά αγώνα. Συμμετείχε επίσης στο Ευρωπαϊκό Πρωτάθλημα Κάτω των 20 το 2016, με περίπου 15,8 πόντους ανά αγώνα. Νωρίτερα είχε αγωνιστεί και με την Εθνική Κύπρου Κάτω των 16 τη σεζόν 2010-2011.

Είναι βασικό μέλος της Εθνικής ομάδας, με την οποία συμμετείχε σε μεγάλες διοργανώσεις όπως το Ευρωπαϊκό Πρωτάθλημα (2015, 2017, 2023, 2025) και το Παγκόσμιο Κύπελλο (2018).

Με την Ελλάδα κατέκτησε την 4η θέση στο Ευρωπαϊκό Πρωτάθλημα Γυναικών 2017, ενώ στο Παγκόσμιο Πρωτάθλημα 2018 στην Τενερίφη η εθνική κατέλαβε την 9η θέση. Στο Ευρωμπάσκετ Γυναικών 2023 η Εθνική κατετάγη 11η (ρεκόρ 1-3).

Συνολικά με την Εθνική ομάδα, μετρά 80 συμμετοχές έχοντας σκοράρει 510 πόντους (μ.ο.: 7,1 πόντοι ανά αγώνα).

 Σπουδές 
Η Χριστινάκη είναι κάτοχος πτυχίου κοινωνιολογίας από το Πανεπιστήμιο του Μέριλαντ στις Ηνωμένες Πολιτείες, όπου συνδύασε σπουδές υψηλού επιπέδου με την αγωνιστική της παρουσία στο NCAA. Στη συνέχεια συνέχισε την ακαδημαϊκή της πορεία στην Αγγλία, αποκτώντας μεταπτυχιακό τίτλο στην Διοικηση Ανθρωπινου Δυναμικου ( ΗRM) από το Πανεπιστήμιο Νορθάμπτον.

Εξωτερικοί σύνδεσμοι
Profile at eurobasket.com
at fibaurope.com

 Παραπομπές 

Κατηγορία:Ελληνίδες αθλήτριες της καλαθοσφαίρισης
Κατηγορία:Κύπριες καλαθοσφαιρίστριες
Κατηγορία:Σμολ φόργουορντ
Κατηγορία:Καλαθοσφαιρίστριες Εθνικής Ελλάδας
Κατηγορία:Καλαθοσφαιρίστριες Παναθηναϊκού
Κατηγορία:Καλαθοσφαιρίστριες Αθηναϊκού
Κατηγορία:Καλαθοσφαιρίστριες Ολυμπιακού Πειραιώς
Κατηγορία:Καλαθοσφαιρίστριες Φάμιλα Σκίο
Κατηγορία:Καλαθοσφαιρίστριες Ναντέζντα Όρενμπουργκ